Innhold

1	Bakgrunn	1

2	Ventilasjonssystem i operasjonsrom	1

3	Kontroll av ventilasjon i operasjonsrom	1

4	Grenseverdier for CFU/m3 i operasjonsrom	2

5	Bekledning på operasjonsstuen	2

6	Ventilasjonssystemer for operasjonsstuer	2

7	Referanser	2

8	Endringer siden forrige versjon	3

Bakgrunn

Årsaker til infeksjoner i operasjonsområdet (POSI: postoperative sårinfeksjoner) er sammensatte, og en rekke faktorer kan påvirke at disse infeksjonene oppstår. Perioperative forhold som ventilasjon i operasjonsstuen, personalets bekledning, antall personer i rommet og deres bevegelser, spiller en rolle når det gjelder forebygging av POSI. Kontaminering med bakterier fra uren luft i operasjonsstuen er altså én av en rekke faktorer som kan føre til POSI.

Ventilasjonssystem i operasjonsrom

Ventilasjon i operasjonsrom sikrer at tilført luft er tilstrekkelig fri for mikrober og at mikrobebærende partikler som genereres i operasjonsrommet fjernes. Luften i operasjonsrom skal i minst mulig grad strømme fra personalet mot operasjonssåret.

Det skal være overtrykk i rommet for å hindre at mikrober tilføres fra omgivelsene.

Det er viktig at det opprettholdes luftutvekslinger (vanligvis 15-25 per time)7 og luftstrømsmønstre som sikrer god luftkvalitet

Det anbefales å tilstrebe optimal temperatur (18-26°C) og luftfuktighet (< 60 % ved 21°C).

Det bør være rutiner for skifte av HEPA-filtre (high-efficiency particulate air filters)

Operasjonsstuen skal ha overtrykksventilasjon på ≥ 10 [Pa] i forhold til omkringliggende rom.

Ventilasjonen skal være påslått hele døgnet, men luftstrømmen kan ev. reduseres for eksempel om natten om operasjonsstuen ikke skal benyttes.

Kontroll av ventilasjon i operasjonsrom

Det foreligger ikke en entydig anbefaling for kontroll av ventilasjon i operasjonsrom. Målinger bør utføres som et av tiltakene ved

kartlegging av årsaker for økt antall infeksjoner knyttet til kirurgi

validering av nyinstallert ventilasjonsanlegg eller etter reparasjoner og vedlikehold for å sikre et tilstrekkelig lavt nivå av mikrober i luften.

Slike målinger gjennomføres i tomt rom for å se om ventilasjonsanlegget fungerer etter hensikten. Målinger under pågående inngrep vil være aktuelt ved mistanke om utbrudd, økt antall infeksjoner eller ved mistanke om feil i ventilasjonssystemet.

Avdelinger som vil ha utført kontroll av mikrobiologisk luftkvalitet i operasjonsrom, melder fra til smittevernpersonell i Seksjon for pasientsikkerhet om behov for måling og har det videre ansvaret for å følge opp eventuelle avvik.

Smittevernpersonell i Seksjon for pasientsikkerhet foretar målingene og utarbeider rapport til rekvirent. Rapporten bør gjennomgås med personalet som arbeider der målingen er foretatt.

Luftkontaminering kan måles og rapporteres som mikrobetallet i luften, benevnt colony forming units per kubikkmeter luft (CFU/m3). Ved kontroll av luften i operasjonsstuen, brukes en CFU-måler der partikler i luften suges inn og fanges opp på dyrkningsskåler.

Grenseverdier for CFU/m3 i operasjonsrom

Per nå kan ikke absolutt grenseverdi for CFU/m3 for norske operasjonsstuer angis, og det foreligger ingen norsk eller europeisk standard for dette. I tråd med dagens praksis i helsetjenesten, sykehusbyggtekniske anbefalinger og svensk standard oppgis verdier for nullprøver (før oppstart av aktivitet på operasjonsstuen) som er kjent i fagmiljøet og som ikke er kontroversielle.

Ultraren kirurgi: ≤ 10 (30) CFU/m3

Øvrig kirurgi: ≤ 100 (200) CFU/m3

Målinger oppgis som gjennomsnittlig verdi (høyeste målte verdi i parentes).

Bekledning på operasjonsstuen

Personalets bekledning på operasjonsstuen kan ha innvirkning på antall CFU i rommet. Bruk av «clean air suit»/renromsdrakt kan redusere spredning av bakteriebærende hudpartikler fra personalet til luften i operasjonsstuen. Dersom bruk av renromsdrakt skal ha effekt på antall bakteriebærende partikler i luften, bør alt personell som oppholder seg i operasjonsstuen benytte dette. Evidensen er ikke konklusiv knyttet til bruk av renromsdrakt som et tiltak for å redusere forekomsten av infeksjoner i operasjonsområdet. Det er derfor per nå vanskelig å gi en klar anbefaling for bruk av dette.

Ventilasjonssystemer for operasjonsstuer

Se Nasjonal Håndbok om forebygging av infeksjoner i operasjonsområdet FHI

Referanser

Interne referanser

1.2.9.6-02	Kirurgisk sårinfeksjon- forebygging

Eksterne referanser

3.2.9.2.25 Nasjonal Håndbok om forebygging av infeksjoner i operasjonsområdet FHI

Endringer siden forrige versjon

Helt nytt dokument opprettet 26.07.24 i tråd med ny Nasjonal Håndbok om forebygging av infeksjoner i operasjonsområdet FHI publisert av Folkehelseinstituttet 12.04.2024